Herman Casler

**Herman Casler** (12 a viz Meurzh 1867 e Sandwich (Illinois) - 20 a viz Gouhere 1939 e Canastota (New York) a oa un ijinadenner amerikan a vreouas ar mutoskop e 1894. Gantañ ivez e voe ijinet ar c'hentañ kamera hezoug ha meur a wikefre all a gasas greanterezh ar sinema war-raok.

## Buhez ha remzad
E Fort Plain e Stad New York e voe desavet Herman Casler. E 1889, d'an oad a 22 vloaz, e krogas da labourat e ti e genderv Charles E. Lipe, a oa un ijinour war an treloc'herezh a zalc'he brasañ labouradeg kêr Syracuse (New York).
Un treser e voe eno kent mont e 1893 da Schenectady (New York), ma voe implijet gant ar gompagnunezh *General Electric Co.* evit danzen toullerezioù-tredan da labourat er mengleuzioù. Eno e kejas ouzh Henry Marvin ha William K. L. Dickson. Kenlabourat a reas ganto war raktres ar *Magic PhotoRET*, a oa ur c'hamera kuzh a-vent gant un eurier a voe breouet d'ar 25 a viz Gouhere 1893.

E Schenectady, diwar atiz William Dickson, ez ijinas Herman Casler ar mutoskop, a vreouas d'an 21 a viz Du 1894, hag a reas berzh er salioù-dudi.

E miz Du 1894 ivez e voe echuet fardañ pimpatrom ar *Mutograph*, ur c'hamera a yaje en-dro dre filmoù 68&nbsp;mm o ledander, kuit a gaout kudennoù barnerezhel gant reoù Thomas Edison a oa 35&nbsp;mm dezho. E miz Mezheven 1895 e voe amprouet gant filmoù, hag e miz Eost e voe kenderc'het ar filmoù kentañ.
E miz Gwengolo 1895 e voe krouet *K. M. C. D. Syndicate* gant Elias Koopman, Henry Marvin, Herman Casler ha William Kennedy Laurie Dickson. E miz Kerzu an hevelep bloavezh e voe brasaet en *American Mutoscope Company* (A. M. C.), a voe ar gompagnunezh kentañ gouestlet d'ar c'henderc'hañ filmoù evit ar salioù sinema. E miz Genver 1896 e roas Herman Casler e vreouioù d'an A. M. C.
E 1895-1896 e voe rener er gompagnunezh *Marvin Electric Drill Co.* e Canastota. Gant e implijer Henry Marvin e savas Herman Casler ar gompagnunezh *Marvin & Casler Co.* a-benn kenderc'hel gant kenderc'hañ mutoskopoù, ha mekanikoù all bet ijinet gant H. Casler evit ar salioù-c'hoari.

Abaoe miz Ebrel 1895 e veze diskouezet filmoù er Stadoù-Unanet, setu ez ijinas Herman Casler ur banner-skeudennoù a voe anvet *Biograph*. Adal miz Gwengolo 1896 e voe arveret evit diskouez filmoù 68&nbsp;mm ar *Mutagraph*. Ker bras ur berzh ha hini ar mutoskop a reas ar *Biograph*, rak gwelloc'h e oa ar skeudennoù war e filmoù ledan eget war re Edison. Tri bloaz war-lerc'h, e 1899, e voe troet anv an A. M. C. da *American Mutoscope and Biograph Company* (A. M. B. C.).

E 1900 e voe erlerc'hiet ar melloù kameraoù-tredan a veze implijet er sinema ouzh reoù hezoug kaset dre zornikell bet ijinet gant skipailh Herman Casler.
E 1902 e paouezas A. M. B. C. da genderc'hañ filmoù 68&nbsp;mm rak aesoc'h e oa ober gant ar re 35&nbsp;mm a oa deuet da vout ar vent voutin, ha rannet dre zaou e voe an niver a skeudennoù dre eilenn, ar pezh a zegasas skren war ar skramm. Diskoulmet e voe ar gudenn gant John A. Pross ha Herman Cassler dre ijinañ ur stanker teirlavnennek a lazhe ar skren.

Pa varvas Henry Marvin e voe Herman Casler perc'henn unel *Marvin & Casler Co.*, a werzhas e 1919.
Betek 1921 e chomas gant an *American Mutoscope and Biograph Company*, ma reas war-dro fardañ kameraoù, bannerioù, moullerezioù emgefreek ha rikoù all evit greanterezh ar sinema.
E 1926 ez eas war e leve, met kendelc'her a reas da guzuliañ meur a embregerezh ha da vreouañ gwikefreoù betek 1937, daou vloaz kent e varv e 1939.

## Produer ha filmaozer
Dreist kalvezerezh ar sinema e labouras Herman Casler : postañ arc'hant evel produer a reas, hag aozañ filmoù e-unan.
### Produer
Eus 1896 betek 1903 e produas 95 berrfilm : pemp e 1896, tri e 1897, pemp e 1898, ha 76 e 1899.
Nebeut-tre a voe da c'houde : unan e 1900, unan all e 1901 ha daou e 1903.
### Filmaozer
Daou verrfilm a reas Herman Casler e 1901 :
* *Love in a Hammock* ("Karantez en ur brand"), a voe produet gant James White hag embannet gant *Edison Manufacturing Co.* d'an 12 a viz Genver 1901.
* *Mr. H. Casler and Baby. Experimental*, a voe embannet gant an *American Mutoscope and Biograph Company* e miz Here.

## Notennoù

## Levrlennadur
* Raymond Fielding (1967), *A Technological History of Motion Pictures and Television – An Anthology from the Pages of the Journal of the Society of Motion Picture and Television Engineers*, University of California Press, ISBN 978-0-520-05064-8  > Follennata war ''Google Books''

## Liammoù diavaez
* ''Who's Who of Victorian Cinema'' 

## Pennadoù kar
* Tomatrop (1824)
* Zoetrop (1834)
* Fenakistoskop (1841)
* Folioskop (1868)
* Praksinoskop (1877)
* Zoopraksiskop (1879)
* Elektrotakiskop (1887)
* Mutoskop (1894)